Vyhláška
Úradu geodézie, kartografie a katastra Slovenskej republiky
z ... 2011,
o zmene a doplnení vyhlášky Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov
Čl. I
Vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sa mení a dopĺňa takto:
1.	V § 2 ods. 1 sa na konci vety pripájajú slová „a zobrazuje pozemky evidované ako parcely registra „E“ “.
2.	V § 6 ods. 1 sa za slovo „tvoria“ vkladá slovo „najmä“.
3.	V § 6 ods. 1 písm. f) sa bodka na konci nahrádza čiarkou a za písmeno f) sa dopĺňa nové písmeno g), ktoré znie:
„g) údaje o podrobných geodetických bodoch.“
4.	V § 6 ods. 5 sa slová „ktoré slúžia“ nahrádzajú slovami „ktorý slúži“.
5.	§ 6 sa dopĺňa odsekmi 6 a 7, ktoré znejú:
„(6) Vektorový geodetický podklad, ktorý slúži ako podklad na aktualizáciu vektorovej katastrálnej mapy, má dve formy
a) vektorový geodetický podklad obsahujúci nový stav vektorovej katastrálnej mapy,
b) vektorový geodetický podklad obsahujúci hranice nehnuteľností, ktorých lomové body boli merané v platnej národnej realizácii súradnicového systému Jednotnej trigonometrickej siete katastrálnej.

(7) Vektorový geodetický podklad, ktorý slúži ako podklad na aktualizáciu vektorovej mapy určeného operátu, obsahuje nový stav vektorovej mapy určeného operátu.“
6.	Za § 6 sa vkladá nový § 6a, ktorý znie:
„§ 6a
Kód kvality podrobného bodu vyjadruje spôsob určenia bodu vo vzťahu k jeho presnosti a pôvodu vzniku. Podrobné body vo vektorovej katastrálnej mape a vo vektorovom geodetickom podklade sú označené kódom kvality podrobného bodu podľa prílohy č. 12.“.
7.	V § 19 ods. 1 sa za slová „na základe“ vkladajú slová „verejnej listiny, inej listiny alebo“.
8.	V § 23 ods. 3 sa v celom texte odseku za slová „vecného bremena“ vkladajú slová „k časti pozemku“.
9.	§ 27 sa vypúšťa..
10.	V § 29 ods. 1 sa slová „daňového exekučného práva“ nahrádzajú slovami „daňového záložného práva“.
11.	V § 29 ods. 1 sa na konci pripája odkaz na poznámku pod čiarou 9a).
Poznámka pod čiarou 9a) znie: 
„9a) § 11 ods. 20 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, obvodných pozemkových úradoch, pozemkovom fonde a o pozemkových spoločenstvách v znení neskorších predpisov.“.
12.	V § 35 ods. 7 sa slová „v mieste obvyklým spôsobom“ nahrádzajú slovami „doručením predvolania do vlastných rúk alebo verejnou vyhláškou“.
13.	V § 39 ods. 1 sa za slovo „zverejnenie“ vkladajú slová „miesta a“.
14.	Názov § 44 znie „Označovanie lomových bodov hraníc“ .
15.	Doterajší text § 45 sa označuje ako odsek 1 a dopĺňa sa novým odsekom 2, ktorý znie:
„(2) Geometrický plán sa používa ako podklad na právne úkony, keď údaje doterajšieho stavu geometrického plánu sú zhodné s platnými údajmi katastra. Pokiaľ sa v katastrálnom operáte, medzi úradným overením geometrického plánu a jeho predložením na zápis do katastra, zmenia údaje tvoriace doterajší stav geometrického plánu, ale nevzniká potreba upraviť parcely, ktoré sú predmetom listiny, správa katastra takýto geometrický plán na zápis použije, pričom pri zápise zostaví doterajší stav a nový stav pre parcely, ktoré nie sú predmetom listiny.“
16.	V § 46  znie :
„(1) Pred vykonaním meračských prác, vlastník alebo iná oprávnená osoba označí trvalo lomové body hranice meraného pozemku.
(2) Lomové body novo určovanej alebo zmenenej hranice pozemku označí trvalo vlastník alebo iná oprávnená osoba v lehote do 30 dní po oznámení o zápise zmluvy, verejnej listiny alebo inej listiny.“
17.	§ 48 sa vypúšťa.
18.	V § 50 sa za odsek 1 vkladá nový odsek 2, ktorý znie:
„(2) Elektronický podklad na aktualizáciu súboru geodetických informácií podľa odseku 1 písm. c) tvorí
a) vektorový geodetický podklad podľa § 6 ods. 6 písm. a) a b), ak je katastrálna mapa spravovaná v elektronickej podobe,
b) vektorový geodetický podklad podľa § 6 ods. 6 písm. b), ak je katastrálna mapa spravovaná v papierovej podobe,
c) vektorový geodetický podklad podľa § 6 ods. 7, ak je mapa určeného operátu spravovaná v elektronickej podobe.“
Doterajší odsek 2 sa označuje ako odsek 3.
19.	V § 50 sa za odsek 3 dopĺňa odsekom 4, ktorý znie:
„(4) Podrobnosti o úradnom overovaní geometrického plánu ustanovuje osobitný predpis 11a).“ 
Poznámka pod čiarou 11a) znie: „11a) § 44 až § 46 vyhlášky Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov.“
20.	V § 54 ods. 1 sa v písmene c) bodka na konci nahrádza čiarkou a dopĺňa sa nové písmeno d), ktoré znie: 
„d) protokol o vytýčení hraníc pozemkov.“
21.	V § 55 ods. 1 sa vypúšťa písmeno f) a v písmene e) sa čiarka na konci nahrádza bodkou.
22.	§ 55 odsek 3 znie :
„(3) Meračské práce sa vykonajú tak, aby výsledok merania bol presne zobrazený a spojený s nezmeneným a zobrazeným obsahom katastrálnej mapy alebo mapy určeného operátu a zároveň aby umožnili určiť súradnice lomových bodov predmetov merania v platnej národnej realizácii súradnicového systému Jednotnej trigonometrickej siete katastrálnej 11).“
23.	Za § 55 sa vkladá nový § 55a, ktorý znie: 
„§ 55a
(1) V platnej národnej realizácii súradnicového systému Jednotnej trigonometrickej siete katastrálnej sa určia súradnice
a) všetkých lomových bodov nových alebo zmenených hraníc nehnuteľností, ako aj nových alebo zmenených hraníc rozsahu vecného bremena,
b) lomových bodov nezmenených hraníc nehnuteľností, ak sú identické podľa § 56.
(2) Ak sa na doterajšej hranici vkladá bod novej hranice do priamky, zamerajú sa najmenej tie susedné lomové body doterajšej hranice, medzi ktoré sa nový bod vkladá, s výnimkou prípadu, ak doterajšia hranica medzi bodom zmeny a susedným lomovým bodom zaniká alebo ide o hranicu medzi pozemkami jedného vlastníka.
(3) Body označené kódom kvality podrobného bodu 1 slúžia na zabezpečenie vzájomnej nadväznosti jednotlivých meraní v platnej národnej realizácii súradnicového systému Jednotnej trigonometrickej siete katastrálnej.
(4) Súradnice bodov v platnej národnej realizácii súradnicového systému Jednotnej trigonometrickej siete katastrálnej a čísla bodov uvedené v zázname podrobného merania zmien sa použijú ako východiskové údaje pre nadväzujúce meranie až po overení ich identity.
(5) Pri nadväzujúcom meraní sa poloha bodov uvedených v odseku 4 overí tak, ako pri identických bodoch. Ich súradnice sa porovnajú so skôr určenými súradnicami v platnej národnej realizácii súradnicového systému Jednotnej trigonometrickej siete katastrálnej. Ak vyhovujú stanoveným kritériám, ich súradnice a čísla sa prevezmú zo záznamu podrobného merania zmien, v ktorom boli pôvodne určené. Ak nevyhovujú stanoveným kritériám, nepoužijú sa ako východiskové údaje pre nadväzujúce meranie a táto skutočnosť sa uvedie v technickej správe záznamu podrobného merania zmien.“
24.	V § 56 sa doterajší text označuje ako odsek 1; vypúšťa sa slovo „podrobné“ a na koniec sa pripája veta, ktorá znie: „Ako identické body možno použiť aj pevné body podrobného polohového bodového poľa.“
25.	V § 56 sa dopĺňa odsekmi 2 a 3, ktoré znejú:
„(2) Overenie identických bodov sa vykoná určením ich vzájomnej polohy alebo odmeraním vzdialenosti identického bodu od najmenej dvoch ďalších bodov, ktoré možno považovať za identické a porovnaním výsledku so zodpovedajúcimi údajmi dokumentovanými v súbore geodetických informácií.
(3) Body možno považovať za identické, ak sú splnené kritériá presnosti stanovené v prílohe č. 13, v závislosti od pôvodu určenia posudzovaného bodu. Ak sa overením identity bodu zistí prekročenie kritérií presnosti, takýto bod sa považuje za neidentický a nesmie byť použitý.“
26.	V § 57 odseky 1, 2, 3, 4, 5, ktoré znejú:

„(1) Meračskú sieť tvoria body geodetických základov, podrobné geodetické body12),  pomocné merčské body alebo ich kombinácia.
(2) Ak sa na meranie využívajú podrobné geodetické body, ich poloha sa overí meraním na body Štátnej priestorovej siete, na aktívne geodetické základy alebo meraním na minimálne ďalšie dva podrobné geodetické body.
(3) Ak sa na meranie využijú pomocné meračské body určené v inom zázname podrobného merania zmien, ich poloha sa overí meraním na body Štátnej priestorovej siete, na aktívne geodetické základy, meraním na ďalšie minimálne dva pomocné meračské body, ktoré boli určené v tom istom zázname podrobného merania zmien ako overovaný bod alebo meraním na ďalšie minimálne dva podrobné geodetické body.
(4) Ak meračskú sieť tvoria len pomocné meračské body, ktoré doposiaľ neboli určené v platnej národnej realizácii súradnicového systému Jednotnej trigonometrickej siete katastrálnej, určia sa v platnej národnej realizácii súradnicového systému Jednotnej trigonometrickej siete katastrálnej. Ak sa použijú na určenie pomocných meračských bodov podrobné geodetické body alebo body geodetických základov, ich poloha sa v teréne overí spôsobom podľa odseku 3. Uvedené neplatí ak sa na určenie pomocných meračských bodov použijú aktívne geodetické základy.
(5) Ak sa na meranie použije referenčná stanica, overenie polohy bodu podľa odseku 2 a 3 sa vykoná najneskôr 7 dní pred jej využitím na meračské práce.“
27.	Za § 58 sa vkladá § 58a, ktorý znie:
„§ 58a
Výpočet výmer
(1) Výmera parcely sa vypočíta zo súradníc lomových bodov obvodu parcely evidovaných vo vektorovej katastrálnej mape alebo kartometricky určených z katastrálnej mapy v papierovej podobe.
(2) Rozdiel medzi výmerou vedenou v súbore geodetických informácií a výmerou vedenou v súbore popisných informácií sa posudzuje podľa hodnoty krajnej odchýlky vypočítanej zo vzťahu , kde a, b sú koeficienty zohľadňujúce mierku mapy a P je výmera parcely evidovaná v súbore popisných informácií. Koeficienty nadobúdajú hodnoty podľa prílohy č. 14.
(3) Výmera parcely sa môže zmeniť
a) pri zmene hranice pozemku,
b) pri oprave chyby zobrazenia hranice parcely v katastrálnej mape a chyby pri výpočte výmery parcely.
(4) Výmera parcely sa podľa odseku 3 písm. b) nemení, ak nie je prekročená odchýlka podľa odseku 2. Uvedené neplatí pri obnove katastrálneho operátu novým mapovaním a pri projektoch pozemkových úprav.“
28.	Názov § 59 znie „Presnosť meračských a zobrazovacích prác“
29.	V § 59 ods. 5 písm. a) sa pred slovo „omerných“ vkladá slovo „kontrolných“.
30.	V § 59 ods. 5 písm. b) sa čiarka na konci nahrádza bodkočiarkou a pripájajú sa slová „kontrolné meranie sa vykoná s rovnakou alebo vyššou presnosťou.“
31.	V § 59 ods. 5 sa vypúšťa písmeno c).
32.	V § 59 ods. 6 sa vypúšťa písmeno c), doterajšie písmeno d) sa označuje ako písmeno c), 
33.	V § 59 ods. 7 sa slová „odseku 6 písm. d)“ nahrádzajú slovami „odseku 6 písm. c)“.
34.	V § 59 ods. 9 písm. a) sa vzťah „p = 0,14 m“ nahrádza vzťahom „p <= 0,14 m“.
35.	V § 59 odsek 10 znie:
„(10) V katastrálnej mape spravovanej v papierovej podobe sa podrobné body zobrazujú tak, aby presnosť zobrazenia bodov charakterizovaná základnou strednou súradnicovou chybou zobrazenia bodu neprekročila hodnotu 0,16 mm na katastrálnej mape.“
36.	V §59 sa za odsek 10 vkladajú nové odseky 11 a 12 ktoré znejú:
„ (11) Dosiahnutie presnosti zobrazenia bodov podľa odseku 10 sa overuje porovnaním dĺžok priamych spojníc dvojice podrobných bodov určených z priameho merania s dĺžkami určenými z mapy.
(12) Pri overovaní podľa odseku 11 sa vypočítajú rozdiely dĺžok d= dm – dk, kde dm je dĺžka určená z hodnôt odmeraných na mape a dk je dĺžka určená priamym meraním. Presnosť sa považuje za vyhovujúcu, ak platí
a) pre mapy v mierkach 1:1000, 1:2000 a 1:5000, že |d| <= 2·ud·k a pritom pre 60% posudzovaných odchýlok platí, že |d| <= ud·k, pričom kritérium ud sa vypočíta podľa odseku 4 písm. b) a koeficient k má hodnotu podľa prílohy č. 15, tabuľka č. 1,
b) pre mapy v ostatných mierkach, že |d| <= 2·(0,00015·dk + 0,005· + 0,015) + k, koeficient k má hodnotu podľa prílohy č. 15, tabuľka č. 2.“
“.
37.	V § 60 ods. 1 sa za slová „pozemkovej knihy“ vkladajú slová „alebo železničnej knihy“.
38.	Za § 63 sa vkladá § 63a, ktorý znie:
„§ 63a
Prechodné ustanovenia k úpravám účinným od 1. apríla 2011

Ustanovenia § 55a sa nevzťahujú na vyhotovovanie geometrických plánov, pre ktoré boli vyžiadané podklady zo správy katastra do 31. marca 2011.“

39.	Za prílohu č.11 sa dopĺňajú prílohy č. 12, 13, 14, 15, ktoré znejú :
 „Príloha č. 12 k vyhláške č. 461/2009 Z. z.

KÓD KVALITY PODROBNÉHO BODU	
Kód	Kvalita podrobného bodu	
1	Číselne určený bod, súradnice bodu určené v platnej národnej realizácii súradnicového systému Jednotnej trigonometrickej siete katastrálnej (mxy=0,08 m)	
3	Číselne určený bod, súradnice bodu určené v pôvodnej národnej realizácii súradnicového systému Jednotnej trigonometrickej siete katastrálnej (mxy=0,14 m)	
4	Číselne určený bod, súradnice bodu určené v pôvodnej národnej realizácii súradnicového systému Jednotnej trigonometrickej siete katastrálnej (mxy=0,26 m)	
5	Nečíselne určený bod, súradnice bodu určené kartometricky (mxy bez rozlíšenia)	

Príloha č. 13 k vyhláške č. 461/2009 Z .z.

1.
Pôvod určenia bodu
-	číselne, súradnice bodu určené v platnej národnej realizácii súradnicového systému Jednotnej trigonometrickej siete katastrálnej (kód kvality podrobného bodu 1).
Spôsob overenia bodu
-	určením súradníc bodu v platnej národnej realizácii súradnicového systému Jednotnej trigonometrickej siete katastrálnej priamym meraním a ich porovnaním s už skôr určenými súradnicami v platnej národnej realizácii súradnicového systému Jednotnej trigonometrickej siete katastrálnej.
Kritérium presnosti na posúdenie identity bodu
-	pre uxy=0,08 m  |p|≤0,14 m.

2.
Pôvod určenia bodu
-	číselne, súradnice bodu určené v pôvodnej národnej realizácii súradnicového systému Jednotnej trigonometrickej siete katastrálnej (kód kvality podrobného bodu 3 a 4).
Spôsob overenia bodu
-	odmeraním najmenej dvoch vzdialeností od bodov, ktoré možno považovať za pevné.
Kritérium presnosti na posúdenie identity bodu
-	Δd=dm-dk, kde dm je dĺžka vypočítaná zo súradníc, dk je dĺžka spojnice určená z priameho merania,
-	pre uxy=0,14 m (kód kvality podrobného bodu 3) |Δd|≤0,42[(dm+12)/(dm+20)],
-	pre uxy=0,26 m (kód kvality podrobného bodu 4) |Δd|≤0,78[(dm+12)/(dm+20)].

3.
Pôvod určenia bodu
-	nečíselne, súradnice bodu určené kartometricky (kód kvality podrobného bodu 5).
Spôsob overenia bodu
-	odmeraním najmenej dvoch vzdialeností od bodov, ktoré možno považovať za pevné.
Kritérium presnosti na posúdenie identity bodu
-	Δd=dm-dk, kde dm je dĺžka spojnice určená z hodnôt odmeraných na mape dk je dĺžka spojnice určená z priameho merania,
-	pre mierku mapy 1:1000 |Δd|≤0,50[(dm+12)/(dm+20)],
-	pre mierku mapy 1:2000 |Δd|≤0,55[(dm+12)/(dm+20)],
-	pre mierku mapy 1:5000 |Δd|≤0,67[(dm+12)/(dm+20)],
-	pre mierku mapy 1:1250 a pre dĺžku do 50 m |Δd|≤0,58, pre dĺžku nad 50 m |Δd|≤0,68,
-	pre mierku mapy 1:1440 a pre dĺžku do 50 m |Δd|≤0,67, pre dĺžku nad 50 m |Δd|≤0,77,
-	pre mierku mapy 1:2500 a pre dĺžku do 50 m |Δd|≤1,16, pre dĺžku nad 50 m |Δd|≤1,26,
-	pre mierku mapy 1:2880 a pre dĺžku do 50 m |Δd|≤1,26, pre dĺžku nad 50 m |Δd|≤1,47.“

Príloha č. 14 k vyhláške č. 461/2009 Z. z.

Hodnoty koeficientov na výpočet krajnej odchýlky výmery parcely
1. Ak je katastrálna mapa spravovaná v elektronickej podobe ako číselná vektorová katastrálna mapa

VKMč	
Mierka mapy	a	b	
1:1000	0,42	0,40	
1:1250	0,53	0,50	
1:2000	0,84	0,80	
1:2500	1,05	1,00	
1:5000	2,10	2,00	
2. Ak je katastrálna mapa spravovaná v papierovej podobe alebo v elektronickej podobe ako nečíselná vektorová katastrálna mapa

VKMn	
Mierka mapy	a	b	
1:1000	0,84	0,80	
1:1250	1,05	1,00	
1:1440	1,21	1,20	
1:2000	1,68	1,60	
1:2500	2,10	2,00	
1:2880	2,42	2,40	
1:3600	3,02	3,00	
1:5000	4,20	4,00	
1:7200	6,05	6,00	

Príloha č. 15 k vyhláške č. 461/2009 Z. z.

Hodnoty koeficientov na overenie presnosti zobrazenia bodov
Tabuľka č. 1
Koeficient k	
Mierka mapy	k	
1:1000	1,20	
1:2000	1,30	
1:5000	1,60	

Tabuľka č. 2
Koeficient k	
Mierka mapy	k	
1:1250	0,25	
1:1440	0,29	
1:2500	0,50	
1:2880	0,58	
“.

Čl. II
Táto vyhláška nadobúda účinnosť dňa 1. apríla 2011.
Ing. Hedviga Májovská, v. r.
predsedníčka